Richard Branson se ruimterit suksesvol | Maroela Media
Richard Branson se ruimterit suksesvol
Richard Branson vaar Sondag die ruimte in in 'n Virgin Galactic-ruimtetuig. (Foto Johannes Eisele/ AFP)
Die miljardêr Richard Branson het Sondag in sy Virgin Galactic-vuurpylvliegtuig suksesvol vanuit Nieu-Meksiko opgestyg en sowat 85 km bo dié woestyn gevlieg. Dit was die tuig se heel eerste toetsvlug.
Die tuig met bemanningslede is Sondag omstreeks 09:40 (1540 GMT) vanaf Spaceport America, 'n massiewe basis in die Jornada del Muerto-woestyn, gelanseer. Die tuig se piekhoogte was buite die aarde se atmosfeer en die bemanningslede het 'n egte ruimte-ervaring gekry.
Dit was nog altyd die skatryk sakeman se droom om die ruimte in te vaar. Die 70-jarige Branson beskryf die rit as die "ervaring van 'n leeftyd".
"Baie geluk aan ons wonderlike span by Virgin Galactic wat 17 jaar lank hard gewerk het om dié vlug moontlik te maak," het Branson Sondag na afloop van die vlug gesê.
Branson word beskou as die eerste man om die ruimte in te vaar met 'n tuig wat deur sy eie maatskappy gebou is.
Maroela Media het vroeër berig Virgin Galactic beplan om teen volgende jaar reeds kommersiële "vlugte" na die ruimte te onderneem, met die doelwit om tot 400 keer per jaar na die ruimtestasie te vlieg.